AQ พร้อมเคลียร์ทุกปัญหาหลังประชุมผถห.ราบรื่น มั่นใจคืนสนามส.ค.นี้
AQ พร้อมเคลียร์ทุกปัญหาหลังประชุมผถห.ราบรื่น มั่นใจกลับมาเทรดได้ส.ค.นี้ ลั่นนักลงทุน PP ทั้ง 21 รายถือหุ้นระยะยาว
24 ก.ค. 2560

ผู้สื่อข่าวรายงานว่า บริษัท เอคิว เอสเตท จำกัด (มหาชน) หรือ AQ รายงานต่อตลาดหลักทรัพย์แห่งประเทศไทย ถึงผลการประชุมวิสามัญผู้ถือหุ้นครั้งที่ 2/2560 เมื่อวันที่ 21 กรกฎาคม 2560 ถึงกรณีที่ประชุมผู้ถือหุ้นมีมติพิจารณารับรองรายงานการประชุมวิสามัญผู้ถือหุ้นครั้งที่ 1/2560 เมื่อวันที่ 30 มิถุนายน 2560 ด้วยคะแนนเสียงเห็น 4,316,738,058 เสียง คิดเป็นร้อยละ 95.55 จากนั้นที่ประชุมรับทราบการรายงานผลการดำเนินงานประจำปี 2559 ตั้งแต่วันที่ 1 มกราคม 2559 ถึง 31 ธันวาคม 2559
นอกจากนี้ที่ประชุมมีมติอนุมัติพิจารณางบการเงินประจำปี 2559 และงบกำไรขาดทุนเบ็ดเสร็จปี 2559 โดยผลการดำเนินงานตั้งแต่วันที่ 1 มกราคม 2559 สิ้นสุดวันที่ 31 ธันวาคม 2559 ด้วยคะแนนเสียงเห็นด้วย 4,316,495,042 เสียง คิดเป็นร้อยละ 93.58 อีกทั้งพิจารณางดการจ่ายเงินปันผลสำหรับผลการดำเนินงาน 1 มกราคม 2559 ถึง 31 ธันวาคม 2559 โดยที่ประชุมผู้ถือหุ้นได้มีมติอนุมัติด้วยคะแนนเสียง 4,469,804,761 เสียง คิดเป็นร้อยละ 93.79
ทั้งนี้ ภายหลังจากการประชุมเริ่มมองเห็นสัญญาณดี เนื่องจากผู้ถือหุ้นเข้าร่วมการประชุมฯพร้อมทั้งลงมติอย่างครึกครื้น ตอบรับทุกวาระการประชุม เพราะมีความเชื่อมั่นว่าบริษัทฯจะสามารถแก้ไขปัญหาต่างๆที่ค้างคาได้ และพร้อมกลับมาซื้อขายอีกครั้งภายในเดือนสิงหาคมนี้หลังจากถูกขึ้นสัญลักษณ์ SP มาเป็นระยะเวลานาน หากบริษัทฯส่งงบการเงินไตรมาส 1/2560
ด้านนักลงทุน PP ทั้ง 21 ราย ย้ำว่าพร้อมลงทุนให้กับบริษัทฯในระยะยาวเนื่องจากได้ศึกษาเกี่ยวกับบริษัทฯอย่างดีแล้วก่อนตัดสินใจลงทุนและเล็งเห็นว่า บริษัทฯมีชื่อเสียงดี เห็นได้ชัดจากโครงการอสังหาริมทรัพย์ต่างๆ ของบริษัท
อีกทั้งมีทรัพย์สินที่มีมูลค่าสูง หากมีการบริหารงานและแผนการดำเนินงานที่ดีจะทำให้บริษัทพัฒนาไปได้อย่างเต็มที่แน่นอน ส่วนเรื่องการเพิ่มทุนส่วนที่เหลือ บริษัทจะยังไม่เรียกเพิ่มทุนอีกหากไม่จำเป็นเพราะคาดว่าการเจรจาจะจบปัญหากับธนาคารกรุงไทยได้ภายในสัปดาห์หน้า